Resep: Amanda se Mexikaanse pastaslaai | Maroela Media
Resep: Amanda se Mexikaanse pastaslaai
Foto net ter illustrasie. (Foto: Ayesha Firdaus/Unsplash)
Maroela Media-leser Hermien Beukes vertel oorle' tannie Amanda, saam met wie sy jare gelede gewerk het, het elke jaar hierdie pastaslaai vir hulle jaareindfunksie gemaak.
Die slaai was altyd 'n treffer, sê Beukes, en hulle het dikwels na geleenthede gesoek waar dié alombekende pastaslaai voorgesit kon word.
"Tannie Amanda was 'n formidabele vrou," sê Beukes. "Toe sy op 69 afgetree het, het ek haar omtrent gesmeek om die resep met my te deel. Na 'n lang gesoebat het sy dit uiteindelik vir my gegee."
Dit word steeds jaarliks by gesellighede voorgesit en sal altyd 'n spesiale plek in Beukes se hart hê. Sy vertel: "Tannie Amanda is die jaar ná haar aftrede dood. Hoewel sy nie meer met ons is nie, sal dié slaai ons altyd aan haar laat dink."
1 pak gekleurde skroefnoedels
750 ml Wellington-soetrissiesous ("sweet chilli"-sous)
750 ml Wellington-tamatiesous
250 ml Maggi-Worcestersous
1 groen, rooi en geel soetrissie, fyngekap
1 blik (410 g) matige Koo-chakalaka
Kook die skroefnoedels in soutwater tot dit al dente is. Die pasta moenie heeltemal sag wees nie. Dreineer dan die pasta.
Meng al die sous, gekapte soetrissie en chakalaka goed saam. Die sous gaan baie wees, maar moet die nie minder maak nie. Gooi die gedreineerde noedels by die sousmengsel en meng goed deur. Bedek dit met kleefplastiek en plaas oornag in die yskas.
Die sous sal teen die volgende oggend alles ingetrek het. Meng weer goed deur en geniet.
Wenk: Hoe langer die slaai staan, hoe lekkerder trek die geure in. Beukes maak gewoonlik die slaai drie dae voor die tyd en meng dit elke dag net ordentlik deur voordat sy dit weer toemaak en bêre.